2012 10 03 – Departement van omgewingsake moet met aksieplan vorendag kom om lugbesoedeling in St. Helenabaai te takel – AfriForum | AfriForum
Jy is hier: Tuis / 2012 10 03 – Departement van omgewingsake moet met aksieplan vorendag kom om lugbesoedeling in St. Helenabaai te takel – AfriForum
Mediaverklarings2012 10 03 – Departement van omgewingsake moet met aksieplan vorendag kom om lugbesoedeling in St. Helenabaai te takel – AfriForum3 Oktober 2012 AfriForum het vandag die departement van omgewingsake versoek om stappe te neem teen lugbesoedeling in St. Helenabaai. Volgens Lillian Alberts, adjunkvoorsitter van AfriForum St. Helenabaai, het die tyd aangebreek dat die nasionale regering met resultate vorendag kom. “Die nasionale regering moet ingryp om die dorp se lugbesoedelingsprobleem te hanteer. Gemeenskappe behoort teen gesondheidsrisiko’s beskerm te word en waar dit bestaan moet dit uitgewis word, die departement van omgewingsake het ’n verantwoordelikheid om dit te doen,” het Alberts gesê.
Die aanhoudende stank van waterstofsulfied (H2S) is ’n oortreding van die gemeenskap van St. Helenabaai se grondwetlike regte, afgesien daarvan dat dit ook talle wette oortree.
“AfriForum oorweeg dit om die probleem na internasionale liggame te verwys indien die departement van omgewingsake versuim om dit te hanteer,” het Alberts gesê.
“Dit wil voorkom asof Suid-Afrika steeds nie plaaslike beperkings vir die vrystelling van H2S, totale verminderde swael en koolstofdioksied (CO2) gestel het nie en die versuim is ’n oortreding van die Wet op Nasionale Omgewingsbestuur: Luggehalte ingevolge waarvan sodanige norme binne twee jaar na die inwerkingtreding van die wet op 1 April 2010 daargestel moes wees,” het Alberts bygevoeg.
AfriForum het ’n antwoord van die departement van omgewingsake voor Dinsdag 9 Oktober 2012 aangevra. Sodanige antwoord behoort in die vorm van ’n aksieplan te wees wat die stappe sal aandui wat geneem moet word om die aangeleentheid op te los. Dit behoort voorts ook sperdatums waarteen sodanige aksie geneem gaan word, te verstrek. Deel/Stuur